ไฟแนนซ์ทูเดย์
โดย...ภูคา
19 ส.ค. 2559

โดย...ภูคา 
ขอแสดงความยินดีกับ สุทธิรัตน์ รัตนโชติ ที่ได้รับการแต่งตั้งจากรองปลัดกระทรวงการคลัง เป็นอธิบดีกรมบัญชีกลาง งานนี้บอกเลยว่าแม้จะได้กลับมาถิ่นเก่า แต่ก็ต้องฟิตจัด เพราะ มนัส แจ่มเวหา อธิบดีกรมบัญชีกลางคนปัจจุบันทำผลงานไว้ไม่เบา
ด้านข้าราชการคนรุ่นใหม่ไฟแรง กลุ่มยังบลัดของกระทรวงการคลังอย่าง ลวรณ แสงสนิท ได้เลื่อนจากที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ขึ้นเป็นผู้ตรวจกระทรวงการคลัง และอีกคนที่ต้องจับตาคือ กุลยา ตันติเตมิท เลื่อนจากที่ปรึกษาด้านนโยบายและยุทธศาสตร์ สำนักงานปลัดกระทรวงการคลัง ขึ้นเป็นผู้ตรวจกระทรวงการคลัง สงสัยว่าที่มีคนชอบแซวกันนักเรื่อง “ปลัดหญิง” คนแรกของกระทรวงการคลัง ท่าจะเป็นจริงเข้าสักวัน 
ป๋าดัน อย่าง สมชัย สัจจพงษ์ ปลัดกระทรวงการคลัง คงต้องเร่งเฟ้นหาข้าราชการดาวรุ่งรุ่นน้องๆ เตรียมขึ้นมาแทนรุ่นพี่ๆ มิฉะนั้นจะเกิดขาดช่วงคนมาทำงานที่กระทรวงการคลังในอีกไม่กี่ปีข้างหน้านี้ 
เอสเอ็มอีแบงก์ ผลดำเนินงาน 7 เดือน ยังแรงดีไม่มีตก แม้จะเร่งตั้งสำรองมากขึ้น แต่กำไรสะสมเพิ่มเป็น  1,259 ล้านบาทแล้ว ด้านหนี้เอ็นพีแอลก็ทยอยลดลงเหลือ 1.97 หมื่นล้านบาท ใกล้เคียงเป้าหมายที่เสนอ คนร. ไว้ที่ 1.8 หมื่นล้านบาทเต็มที